



MINISTERUL MEDIULUI, APELOR ȘI PĂDURILOR

ORDIN 

Nr ………../ …………..


pentru modificarea și completarea Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor şi pădurilor nr. 1904/2026


          Luând în considerare Referatul de aprobare al Administraţiei Fondului pentru Mediu nr. ................../....................2026 pentru modificarea și completarea Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor şi pădurilor nr. 1904/2026,
În temeiul prevederilor art. 13 alin. (1) şi (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, al prevederilor art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, ale art. 57 alin. (1), (4) şi (5) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, precum şi ale art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor şi Pădurilor, cu modificările şi completările ulterioare,
 


ministrul mediului, apelor şi pădurilor emite prezentul 


ORDIN:

Articolul I - Ghidului de finanţare a Programului privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu şi livrării surplusului energetic în reţeaua naţională, aprobat prin Ordinul ministrului mediului, apelor şi pădurilor nr. 1904/2026, publicat în Monitorul Oficial al României, Partea I, nr. 775 din 14 septembrie 2026 se modifică și se completează după cum urmează:

[bookmark: _Hlk160543951]1. La articolul 7 alineatul (1), litera cc) se modifică și va avea următorul cuprins:
„cc) valoarea totală a proiectului – valoarea totală a cheltuielilor necesare pentru realizarea și punerea în funcțiune a proiectului, cuprinzând atât cheltuielile eligibile, cât și cheltuielile neeligibile necesare implementării acestuia, inclusiv, după caz, cheltuielile aferente achiziției și montajului invertorului hibrid, precum și orice alte cheltuieli direct legate de realizarea și punerea în funcțiune a proiectului.”

2. La articolul 15 alineatul (1), litera d) se modifică și va avea următorul cuprins:
„d) se asigură că, pentru aceleași cheltuieli eligibile aferente sistemului de stocare pentru care solicită finanțare în cadrul prezentului program, nu a beneficiat și nu beneficiază de finanțare din alte fonduri publice, naționale sau europene, și se obligă să nu solicite și să nu obțină o altă finanțare publică pentru aceleași cheltuieli, astfel încât să fie evitată dubla finanțare. Finanțarea unui sistem de stocare nou, distinct de cel finanțat anterior din fonduri publice, nu constituie dublă finanțare.”

3. La articolul 15, după alineatul (1) se introduce un nou alineat, alin. (1¹), cu următorul cuprins:
„(1¹) Solicitantul care a beneficiat anterior de finanțare din fonduri publice, naționale sau europene, pentru achiziționarea și instalarea unui sistem de stocare a energiei electrice este eligibil în cadrul prezentului program, cu respectarea condițiilor prevăzute la alin. (1), punctajul aferent criteriului privind finanțările anterioare fiind acordat potrivit prevederilor art. 19.”

4. La articolul 19, alineatele (1), (4) și (9) se modifică și vor avea următorul cuprins:
„(1) În cadrul cererii de finanțare, solicitantul declară valoarea contribuției proprii, capacitatea sistemului de stocare a energiei electrice pentru care solicită finanțare, precum și dacă a beneficiat anterior de finanțare din fonduri publice, naționale sau europene, pentru achiziționarea și instalarea unui sistem de stocare a energiei electrice.
(...)
(4) Punctajul se acordă după cum urmează:
a) în funcție de valoarea contribuției proprii, calculat potrivit următoarei formule:
Punctaj contribuție proprie = [max(0, contribuție proprie – 5.000) / 10.000] × 25 + 10
Punctajul acordat pentru contribuția proprie este egal cu valoarea rezultată din aplicarea formulei, fără a depăși punctajul maxim de 35 de puncte;
b) în funcție de capacitatea sistemului de stocare pentru care se solicită finanțare, exprimată în kWh, calculat potrivit următoarei formule:
Punctaj capacitate de stocare = 4 × capacitatea sistemului de stocare (kWh) – 20
Punctajul acordat pentru capacitatea sistemului de stocare este egal cu valoarea rezultată din aplicarea formulei. Pentru o capacitate de stocare de minimum 15 kWh se acordă punctajul maxim de 40 de puncte;
c) în funcție de accesarea anterioară a unor finanțări din fonduri publice, naționale sau europene, pentru achiziționarea și instalarea sistemelor de stocare a energiei electrice, astfel:
(i) solicitantul care nu a beneficiat anterior de o astfel de finanțare primește 25 de puncte;
(ii) solicitantul care a beneficiat anterior de o astfel de finanțare primește 0 puncte.
(...)
(9) În situația în care două sau mai multe proiecte obțin același punctaj total, departajarea acestora se realizează prin aplicarea succesivă a următoarelor criterii, în ordinea prevăzută la lit. a)-d), fiecare criteriu fiind utilizat numai în măsura în care egalitatea nu a fost înlăturată prin aplicarea criteriului anterior:
a) valoarea contribuției proprii, având prioritate proiectul cu valoarea mai mare;
b) capacitatea sistemului de stocare, având prioritate proiectul cu capacitatea mai mare;
c) accesarea anterioară a unor finanțări din fonduri publice, naționale sau europene, pentru achiziționarea și instalarea sistemelor de stocare a energiei electrice, având prioritate solicitantul care nu a beneficiat anterior de o astfel de finanțare;
d) data și ora înscrierii în aplicație, având prioritate proiectul înscris primul.”

5. La anexa nr. 2 la ghid – Contract de participare, articolul 2, punctul 2.2 se modifică și va avea următorul cuprins:
„2.2. Perioada de decontare a cheltuielilor eligibile este de 24 de luni și se calculează de la data expirării termenului de 90 de zile prevăzut la art. 22 alin. (1) din ghid pentru selectarea instalatorului validat. În această perioadă, instalatorii validați au obligația de a depune în aplicație toate cererile de decontare aferente beneficiarilor aprobați.”

6. La anexa nr. 3 la ghid – Cerere de finanțare, secțiunea A - „Date de identificare ale solicitantului”
se modifică și va avea următorul cuprins:
„A. Date de identificare ale solicitantului
Numele şi prenumele ............................., CNP ......................, telefon .........................., e-mail: ............................, domiciliat în: judeţul ..................., localitatea: localitate componentă ..............., cod poştal ................., strada ............................... numărul ......
Subsemnatul, în calitate de prosumator, solicit înscrierea în Programul privind instalarea sistemelor de stocare a energiei electrice produse din surse regenerabile, în vederea acumulării necesarului pentru consum propriu și livrării surplusului energetic în rețeaua națională (programul), pentru finanţarea:
a) cheltuielilor cu achiziţia sistemului de stocare a energiei electrice produse din surse regenerabile cu o capacitate de stocare de minimum 10 kWh;
b) cheltuielilor cu montajul şi punerea în funcţiune a sistemului de stocare a energiei electrice produse din surse regenerabile;
c) TVA aferente cheltuielilor eligibile.”

7. La anexa nr. 3 la ghid – Cerere de finanțare, secțiunea C – „Date referitoare la proiectul propus, în funcție de care se calculează punctajul” se modifică și va avea următorul cuprins:
„C. Date referitoare la proiectul propus, în funcție de care se calculează punctajul:
1. Valoarea contribuției proprii: ............. lei;
2. Capacitatea sistemului de stocare pentru care se solicită finanțare: ............. kWh;
3. Am beneficiat anterior de finanțare din fonduri publice, naționale sau europene, pentru achiziționarea și instalarea sistemelor de stocare a energiei electrice:
☐ DA　 ☐ NU”

Articolul II - Prezentul ordin se publică în Monitorul Oficial al României, Partea I.



MINISTRUL MEDIULUI, APELOR ȘI PĂDURILOR,
NATALIA ELENA INTOTERO

